РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/215-21

26. мај 2021. године

Б е о г р а д

З А П И С Н И К

18. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 25. МАЈА 2021. ГОДИНЕ

Седница је почела у 12,00 часова.

Седницом је председавала Сандра Божић, председник Одбора.

Седници су присуствовали: Сандра Божић, Вук Мирчетић, Лав Григорије Пајкић, проф. др Марко Атлагић, Јован Колунџија, Александар Чотрић, Милош Терзић, Милица Обрадовић, Снежана Пауновић, Розалија Екрес и Жељко Томић, чланови Одбора.

Седници су присуствовали: Небојша Бакарец (Иван Тасовац) и Зоран Томић (мр Јадранка Јовановић), заменици чланова Одбора.

Седници нису присуствовали: Милена Поповић, Јелица Сретеновић, Мира Петровић и Наташа Михаиловић Вацић, као ни њихови заменици.

На предлог председавајућег, чланови Одбора су, већином гласова (12 за, један члан није гласао) усвојили следећи

Д н е в н и р е д

1. Одлучивање о покретању поступка за предлагање кандидата за члана Савета Регулаторног тела за електронске медије које предлажу удружења филмских, сценских и драмских уметника и удружења композитора у Републици Србији.

ПРВА ТАЧКА ДНЕВНОГ РЕДА: Одлучивање о покретању поступка за предлагање кандидата за члана Савета Регулаторног тела за електронске медије које предлажу удружења филмских, сценских и драмских уметника и удружења композитора у Републици Србији.

У уводним напоменама, председник Одбора Сандра Божић, обавестила је присутне чланове да је Одбор за културу и информисање 15. априла 2021. године примио допис Регулаторног тела за електронске медије, у којем се наводи да је члан Савета Регулатора, господин Зоран Симјановић, предложен од стране удружења филмских, сценских и драмских уметника и удружења композитора у Републици Србији, преминуо 11. априла 2021. године.

Подсетила је чланове Одбора на одредбе члана 10. став 1. Закона о електронским медијима, којим је прописано да надлежна служба Народне скупштине објављује јавни позив за предлагање кандидата за члана савета Регулатора.

У даљем излагању, Сандра Божић је упознала чланове Одбора са поступком предлагања чланова Савета Регулаторног тела за електронске медије и предложила да Одбор донесе Одлуку о покретању поступка за предлагање кандидата за избор чланова Савета Регулатора, како би се отпочео поступак предлагања кандидата за избор члана Савета Регулаторног тела за електронске медије.

Није било дискусије.

Одбор је, већином гласова (12 за, један члан није гласао), донео Одлуку о покретању поступка за предлагање кандидата за чланове Савета Регулаторног тела за електронске медије.

Одбор је, једногласно, утврдио текст Јавног позива за предлагање кандидата за избор члана Савета Регулаторног тела за електронске медије.

Сандра Божић је обавестила чланове Одбора да ће Јавни позив, у складу са чланом 10. Закона о електронским медијима, бити објављен у „Службеном гласнику Републике Србије“, дневном листу „Политика“ као и на интернет страници Народне скупштине.

Седница је завршена у 12,05 часова.

СЕКРЕТАР ПРЕДСЕДНИК

Дана Гак Сандра Божић